Notum sit fidelibus cunctis, presentibus et futuris, quod nos Hugo et Landricus fratres, de Cristuls, peccatorum nostrorum mole pressi, metu futuri judicii, ut aliquam partem et societatem mereamur cum electis Dei, donamus Deo et beatis apostolis Petro et Paulo atque Cluniacensi monesterio, cui preest pariter et prodest venerabilis abbas domnus Hugo, aliquid de hereditate nostra, quæ est in pago Matisconensi sita, in loco qui vocatur Colongias, hoc est mansum illum quem quondam pater noster Dalmatius matri nostræ dederat, et pro sepultura sua dari jusserat. Hunc ergo mansum, cum omnibus ad se pertinentibus, domibus videlicet, edificiis, curtilis, vercariis, silvis, vineis, pratis, pascuis, aquis aquarumque decursibus, terris cultis et incultis, consentiente et laudante matre nostra, pro remedio animarum nostrarum, patris et matris nostræ, et omnium parentum nostrorum, vivorum et mortuorum, et omnium christianorum donamus, et a domno Artaldo, decano de Lordono, pro hac donacione XXX solidos accepimus. Si quis autem hanc donationem vel vendicionem calumpniari presumpserit, non vendicet quod requirit, sed omni maledictioni et perpetuæ excommunicationi subjectus, Deum et beatos apostolos peccati sui ultores inveniat, nisi resipuerit. S. Hugonis et Landrici et matris eorum, qui hanc venundacionem vel donationem fecerunt. S. Hugonis. S. Ilii de Craia. S. Fulcaldi, cellelarii de Blanusco, et multorum aliorum. S. Injelberti de Curtavas.